IZVEDBENA UREDBA KOMISIJE (EU) št. 1232/2014

z dne 18. novembra 2014

o spremembi Izvedbene uredbe Komisije (EU) št. 215/2014 zaradi prilagoditve sklicev Uredbi (EU) št. 508/2014 Evropskega parlamenta in Sveta ter o popravku Izvedbene uredbe (EU) št. 215/2014

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (1), zlasti tretjega pododstavka člena 8 in petega pododstavka člena 22(7) Uredbe,

ob upoštevanju naslednjega:

(1) Da bi se zagotovil obstoj zakonodaje, potrebne za načrtovanje programov evropskih strukturnih in investicijskih skladov (v nadaljnjem besedilu: skladi ESI), ter da bi se omogočilo pravočasno sprejetje ustreznih operativnih programov, je bila Izvedbena uredba Komisije (EU) št. 215/2014 (2) sprejeta, preden je bila sprejeta Uredba (EU) št. 508/2014 Evropskega parlamenta in Sveta (3).

(2) Po sprejetju Uredbe (EU) št. 508/2014 bi bilo treba nekatere sklice v Izvedbeni Uredbi (EU) št. 215/2014 na bodoči pravni akt Unije o Evropskem skladu za pomorstvo in ribištvo (v nadaljnjem besedilu: ESPR) nadomestiti s sklici na Uredbo (EU) št. 508/2014.

(3) Izvedbena uredba (EU) št. 215/2014 za vsakega od petih skladov ESI določa raven podpore za cilje na področju podnebnih sprememb, pri čemer so za ESPR ustrezni ukrepi in njihovi koeficienti dodani začasno, saj naj bi se v dokončni obliki naknadno sprejeli v pravnem aktu Unije o ESPR. Sklice iz Priloge III k Izvedbeni uredbi (EU) št. 215/2014 bi bilo zato treba uskladiti s končnim številčenjem določb v Uredbi (EU) št. 508/2014.

(4) Za zagotovitev, da se doseganje mejnika in ciljne vrednosti za finančni kazalnik za namen okvira uspešnosti lahko oceni na podlagi zahtevkov za plačilo, ki se predložijo Komisiji, bi bilo treba nepravilen sklic v členu 5(2) Izvedbene uredbe (EU) št. 215/2014 na točko (c) člena 126 Uredbe (EU) št. 1303/2013 popraviti v sklic na točko (a) člena 126 Uredbe (EU) št. 1303/2013.

(5) Da bi se omogočila takojšnja uporaba ukrepov iz te uredbe, bi morala uredba začeti veljati dan po objavi v Uradnem listu Evropske unije.

(6) Ukrepi iz te uredbe so v skladu z mnenjem Odbora za usklajevanje evropskih strukturnih in investicijskih skladov.

(7) Izvedbeno uredbo (EU) št. 215/2014 bi bilo zato treba ustrezno spremeniti in popraviti –

SPREJELA NASLEDNJO UREDBO:

Člen 1 Izvedbena uredba (EU) št. 215/2014 se spremeni: 1. v drugem pododstavku člena 3(1) se točki (c) in (d) nadomestita z naslednjim: „(c) letnih poročil držav članic o izvajanju glede odobrenih sredstev in izdatkov po ukrepih, v skladu s členom 50(4) in (5) Uredbe (EU) št. 1303/2013 ter členom 114(2) Uredbe (EU) št. 508/2014; (d) informacij in podatkov, ki jih posredujejo države članice o operacijah, ki se bodo financirale v skladu s členom 97(1)(a) in členom 107(3) Uredbe (EU) št. 508/2014.“ ; 2. Priloga III se nadomesti z besedilom v Prilogi k tej uredbi.

Člen 2 Izvedbena uredba (EU) št. 215/2014 se popravi: na strani 68, člen 5(2): besedilo : „2. Za vse strukturne in investicijske sklade, razen EKSRP, se mejniki in ciljne vrednosti za finančne kazalnike nanašajo na skupni znesek upravičenih izdatkov, vnesenih v računovodski sistem organa za potrjevanje in ki jih ta organ potrdi v skladu s točko (c) člena 126 Uredbe (EU) št. 1303/2013. Za EKSRP se nanašajo na realizirane skupne javne izdatke, vnesene v skupni sistem spremljanja in vrednotenja.“ se glasi : „2. Za vse strukturne in investicijske sklade, razen EKSRP, se mejniki in ciljne vrednosti za finančne kazalnike nanašajo na skupni znesek upravičenih izdatkov, vnesenih v računovodski sistem organa za potrjevanje in ki jih ta organ potrdi v skladu s točko (a) člena 126 Uredbe (EU) št. 1303/2013. Za EKSRP se nanašajo na realizirane skupne javne izdatke, vnesene v skupni sistem spremljanja in vrednotenja.“

Člen 3 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 18. novembra 2014 Za Komisijo Predsednik Jean-Claude JUNCKER

(1) UL L 347, 20.12.2013, str. 320.

(2) Izvedbena uredba Komisije (EU) št. 215/2014 z dne 7. marca 2014 o določitvi pravil za izvajanje Uredbe (EU) št. 1303/2013 Evropskega parlamenta in Sveta o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo v zvezi z metodologijami za določitev podpore ciljem na področju podnebnih sprememb, določitvijo mejnikov in ciljnih vrednosti v okviru uspešnosti ter nomenklaturo kategorij ukrepov za strukturne in investicijske sklade (UL L 69, 8.3.2014, str. 65).

(3) Uredba (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo in razveljavitvi uredb Sveta (ES) št. 2328/2003, (ES) št. 861/2006, (ES) št. 1198/2006 in (ES) št. 791/2007 in Uredbe (EU) št. 1255/2011 Evropskega parlamenta in Sveta (UL L 149, 20.5.2014, str. 1).